
A BKV Zrt. 2009 májusától kísérleti jelleggel elhelyezett egy hannoveri villamoson és egy VOLVO típusú autóbuszon 3-3 kamerát. A kamerák alkalmazásának indoka az utasok, valamint a társaság dolgozóinak személy - és vagyonvédelme volt, tekintettel különösen arra, hogy az elmúlt időszakban elszaporodtak a társaság munkavállalói sérelmére elkövetett bűncselekmények.
A kamerák bevezetésével kapcsolatban már 2007. október 9. napján levélben kért állásfoglalást dr. Péterfalvi Attila akkori adatvédelmi biztostól a társaság vezérigazgatója a járműveken elhelyezendő videómegfigyelő-és rögzítő rendszerrel kapcsolatban. Elsődleges indok a közösségi közlekedés biztonságának fenntartása volt, egyben jelezték, hogy a BKV Zrt. hajlandó bármely felhatalmazott szervvel együttműködési megállapodást kötni, valamint a jogszabály módosításának lehetőségével kapcsolatban is kértek tájékoztatást.
dr. Péterfalvi Attila 2007. december 10. napján kelt válaszlevelében kifejtette, hogy amennyiben olyan felbontású képek készülnek, amelyek nem teszik lehetővé az egyes személyek azonosítását, úgy működtethetők a kamerák. Kifejtette, hogy „…még hallgatólagosan sem szeretném a BKV Zrt-t arra bíztatni, hogy az utastereket akár csak megfigyelési funkcióval is működő kamerákkal lássa el”. A jogszabály-módosítást nem támogatta.
Ezt követően 2008. szeptember 30-án az állampolgári jogok országgyűlési biztosa, dr. Szabó Máté, a BKV Zrt. jegyellenőreinek durva fellépése miatt indult vizsgálata kapcsán kiadott, OBH 3078/2008. számú állásfoglalásában felhívta a társaság figyelmét arra, hogy tegyék meg a szükséges intézkedéseket annak érdekében, hogy a jegyellenőrök és az ellenőrzést végző biztonsági őrök a metró és a HÉV területén tevékenységüket elsősorban olyan helyen végezzék, ahol biztonsági kamerák által rögzíthető, ami történik, és amely felvételek egy esetleges jogvita esetén bizonyítékként felhasználhatók. Ezen állásfoglalás alapján tehát az állampolgári jogok országgyűlési biztosa nem látta akadályát annak, hogy a BKV Zrt. kamerákat helyezzen el meghatározott helyeken.
A BKV-nál a pilot program elindítását megelőzően számos egyeztető megbeszélést tartottak, ahol mind műszaki, mind gazdasági mind jogi kérdések megvitatásra kerültek azzal, hogy a kísérleti időszak tapasztalatainak figyelembevételével a kamerák alkalmazása kiterjesztésre kerülne egyéb járművekre is.
2009. június 3-án a BKV levélben tájékoztatta dr. Jóri András adatvédelmi biztost a járművek fedélzeti ellenőrzésére szolgáló kamerák alkalmazásával kapcsolatban. Jelezték, hogy jelenleg a próbaidőszak zajlik és az eredményektől függően fogják véglegesíteni a rendszert.
Az Adatvédelmi Biztos úr előzetes megbeszélés alapján 2009. június 19. napján helyszíni ellenőrzést tartott a BKV Zrt. Száva kocsiszínében. A helyszíni vizsgálaton túl egy megbeszélésre is sor került, ahol megválaszolásra kerültek a biztos kérdései. Szóban azt a tájékoztatást adta, hogy állásfoglalást fognak kiadni a tapasztalataik alapján. 
Ezt követően 2009. július 23-án az Adatvédelmi Biztos Irodájában ismételten egyeztető megbeszélésre került sor. A megbeszélésen elhangzottakkal kapcsolatban készült összefoglalót az 1. sz. mellékletben mutatjuk be.
Az Adatvédelmi Biztos 2009. augusztus 18. napján kelt 1781/K/2009-8. számú állásfoglalásában kifejtette, hogy csak bizonyos feltételek mellett, meglehetősen szűk körben tartja elfogadhatónak a kamerák elhelyezését, jelesül csak a gépjárművezető közvetlen környezetében, de ott sem folyamatosan. Egyben felveti annak lehetőségét, hogy a megfelelő törvényi szintű jogalap megléte esetén van lehetőség a kamerák jogszerű alkalmazására. 
A vonatkozó jogszabályok vizsgálata során arra a megállapításra jutottunk, hogy bizonyos módosításokkal megteremthető a kamerák járműveken történő működtetésének jogi háttere. Ennek során a személy- és vagyonvédelmi, valamint a magánnyomozói tevékenység szabályairól szóló 2005. évi CXXXIII. törvény módosítására vonatkozó javaslat fogalmazódott meg, amelyet szíves tájékoztatásul a 2. sz. mellékletben bemutatunk.
Fentiekre tekintettel, a Fővárosi Közgyűlés felhatalmazása alapján kérem a Tisztelt Miniszterelnök Urat, hogy szíveskedjék megtenni a szükséges intézkedéseket a jogszabályi keretek megalkotása érdekében.
Budapest, 2009. október ”       ”
		Üdvözlettel

	Dr. Demszky Gábor
főpolgármester

